Official Journal L 198 , 21/07/2001 P. 0001 - 0002



PADOMES REGULA (EK) Nr. 1447/2001 (2001. gada 28. jūnijs), ar kuru groza Regulu (EK) Nr. 1260/1999, ar ko paredz vispārīgus noteikumus par struktūrfondiem EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 161. pantu un 299. panta 2. punktu, ņemot vērā Komisijas priekšlikumu[1], ņemot vērā Eiropas Parlamenta pozitīvo atzinumu[2], ņemot vērā Ekonomikas un sociālo lietu komitejas atzinumu[3], ņemot vērā Reģionu komitejas atzinumu, tā kā: (1) Regulas (EK) Nr. 1260/1999[4] 29. panta 3. punkta a) apakšpunktā paredzēts, ka fondu atbalstu, kas sasniedz 85 % no kopējām kompensējamām izmaksām, var apstiprināt vienīgi īpaši nomaļiem reģioniem dalībvalstīs, ko aptver Kohēzijas fonds, un nomaļajām Grieķijas salām, kuras ir nelabvēlīgā stāvoklī to teritoriālās nošķirtības dēļ. (2) Līguma 299. panta 2. punktā norādīts, ka visiem īpaši nomaļajiem reģioniem raksturīgi vieni un tie paši nelabvēlīgie apstākļi, jo īpaši nošķirtība un izolētība, kas var būtiski traucēt to attīstībai. (3) Tāpēc ir jāgroza Regulas (EK) Nr. 1260/1999 29. panta 3. punkta a) apakšpunkta noteikumi tā, lai varētu noteikt, ka attiecībā uz visiem īpaši nomaļajiem reģioniem, kas pieder vai nepieder kādai dalībvalstij, ko aptver Kohēzijas fonds, maksimālais fondu atbalsts ir 85 % no kopējām kompensējamām izmaksām, ja vien runa nav par ieguldījumiem infrastruktūras projektos, kas rada nozīmīgu tīro ieņēmumu, vai ieguldījumiem uzņēmumos. (4) Regulas (EK) Nr. 1260/1999 29. panta 4. punkta b) apakšpunktā noteikts, ka reģionos, kas atbilst 1. mērķim, veicot ieguldījumus uzņēmumos, fondu atbalsts nedrīkst pārsniegt 35 % no kopējām kompensējamām izmaksām. (5) No 2000. gada 1. janvāra līdz 2006. gada 31. decembrim visi īpaši nomaļie reģioni atbilst Struktūrfondu 1. mērķim saskaņā ar Komisijas Lēmumu 1999/502/EK (1999. gada 1. jūlijs), ar ko laikposmam no 2000. gada līdz 2006. gadam nosaka to reģionu sarakstu, uz kuriem attiecas struktūrfondu 1. mērķis. (6) Ņemot vērā grūtības, kas ir jāpārvar maziem un vidējiem uzņēmumiem, kuri atrodas īpaši nomaļajos reģionos, ir jāpalielina maksimālās Struktūrfondu palīdzības proporcija, veicot ieguldījumus šajos uzņēmumos, lai jūtami veicinātu minēto reģionu attīstību. (7) Tāpēc ir jāgroza Regulas (EK) Nr. 1260/1999 29. panta 4. punkta b) apakšpunkts, lai, veicot ieguldījumus mazos un vidējos uzņēmumos, kas atrodas īpaši nomaļajos reģionos, Fondu palīdzība varētu sasniegt 50 % no kopējām kompensējamām izmaksām. (8) Ievērojot Regulas (EK) Nr. 1260/1999 14. pantu, katrs plāns, Kopienas atbalsta shēma, darbības programma un katrs vienotais programmdokuments attiecas uz septiņu gadu laika posmu, un plānošanas periods sākas 2000. gada 1. janvārī. Kohēzijas labad un nolūkā izvairīties no diskriminācijas to personu starpā, kuras gūst labumu no tās pašas programmas, šajā regulā paredzētās atkāpes izņēmuma kārtā ir piemērojamas visam plānošanas periodam. (9) Padomes Regulas (EEK) Nr. 2019/93 (1993. gada 19. jūlijs), ar ko ievieš īpašus pasākumus nelielajām Egejas jūras salām attiecībā uz konkrētiem lauksaimniecības produktiem[5], 13. pantā šīm minētajām salām paredzētas atkāpes struktūras ziņā. Šo pantu atceļ ar Padomes Regulu (EK) Nr. 1257/99 (1999. gada 17. maijs), ar ko paredz atbalstu lauku attīstībai no Eiropas Lauksaimniecības virzības un garantiju fonda (ELVGF), kā arī groza un atceļ dažas regulas[6]. Šo nelielo Egejas jūras salu lauku apvidu pielāgošanu un attīstību kavē minēto salu ārkārtējais stāvoklis un ģeogrāfiskās iezīmes; to var kompensēt, palielinot Struktūrfondu palīdzības proporciju, IR PIEŅĒMUSI ŠO REGULU. 1. pants Regulu (EK) Nr. 1260/1999 groza šādi: 1. Šādi groza 29. panta 3. punkta a) apakšpunktu: "a) ne vairāk kā 75 % no kopējām kompensējamām izmaksām un parasti vismaz 50 % no kompensējamiem valsts izdevumiem pasākumiem reģionos, kas ir tiesīgi saņemt palīdzību saskaņā ar 1. mērķi. Ja reģioni atrodas dalībvalstī, uz ko attiecas Kohēzijas fonds, Kopienas atbalsts ārkārtējā un attiecīgi pamatotā gadījumā var sasniegt, lielākais, 80 % no kopējām kompensējamām izmaksām un 85 % no kopējām kompensējamām izmaksām attiecībā uz nomaļajām Grieķijas salām, kuras ir nelabvēlīgā stāvoklī to teritoriālās nošķirtības dēļ. Visos īpaši nomaļajos reģionos Kopienas atbalsts ārkārtējā un attiecīgi pamatotā gadījumā var sasniegt, lielākais, 85 % no kopējām kompensējamām izmaksām;" 2. Šādu punktu pievieno 29. panta 4. punkta b) apakšpunkta otrajai daļai: "ii) īpaši nomaļajos reģionos un, izņēmuma kārtā, nelielajās Egejas jūras salās 50 % no kopējām kompensējamām izmaksām, saskaņā ar Regulu (EK) Nr. 1257/1999 veicot ieguldījumus mazos un vidējos uzņēmumos;" Punkti ii) un iii) attiecīgi kļūst par iii) un iv). 2. pants Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī. Šo regulu piemēro no 2000. gada 1. janvāra. Regula uzliek saistības kopumā un ir tieši piemērojama visās dalībvalstīs. Luksemburgā, 2001. gada 28. jūnijā Padomes vārdā priekšsēdētājs B. Rosengren [1] OV C 96 E, 27.2.2001., 272. lpp. [2] Atzinums sniegts 2001. gada 14. jūnijā (Oficiālajā Vēstnesī vēl nav publicēts). [3] OV C 139, 11.5.2001., 29. lpp. [4] OV L 161, 26.6.1999., 1. lpp. [5] OV L 184, 27.7.1993., 1. lpp. Regulā jaunākie grozījumi izdarīti ar Regulu (EK) Nr. 2417/95 (OV L 248, 14.10.1995., 39. lpp.). [6] OV L 160, 26.6.1999., 80. lpp.